b'\n_START_ARTICLE_\nLiikide tekkimine\n_START_PARAGRAPH_\n"Liikide tekkimine" (ingl "The Origin of Species") on briti loodusuurija Charles Darwini raamat, mis on \xc3\xbcks bioloogia klassikalisi teoseid. Darwin v\xc3\xa4idab selles, et organismid on v\xc3\xa4lja arenenud evolutsiooni k\xc3\xa4igus loodusliku valiku toimel. Raamatu t\xc3\xa4ispealkiri on "Liikide tekkimine loodusliku valiku teel ehk soodustatud rasside s\xc3\xa4ilimine olelusv\xc3\xb5itluses" ("On the Origin of Species by Means of Natural Selection, or the Preservation of Favoured Races in the Struggle for Life")._NEWLINE_Teaduse ajaloo p\xc3\xb6\xc3\xb6rdeline teos ilmus 24. novembril 1859 ja m\xc3\xbc\xc3\xbcdi kohe l\xc3\xa4bi. Raamat p\xc3\xb5hjustas tollal suurt poleemikat, sest ta eitas Piiblis kirjeldatud loomisloo vajalikkust._NEWLINE_Darwini evolutsiooniteooria sarnaneb p\xc3\xb5hijoontes t\xc3\xa4nap\xc3\xa4eval tunnistatud teooriatega. Tema \xc3\xb5petus toetub 1830. aastatel, laeva HMS Beaglega, \xc3\xbcmbermaailmareisil kogutud andmetele. Ta vastandus tol ajal tunnustatud kreatsionismile._NEWLINE_Raamat on h\xc3\xa4sti loetav isegi mittespetsialistile, kuigi ta on v\xc3\xa4ga paljus\xc3\xb5naline._NEWLINE_Nagu n\xc3\xa4itab Darwini hilisem teos "Inimese p\xc3\xb5lvnemine", oli Darwin t\xc3\xa4iesti teadlik, millised j\xc3\xa4reldused tulenevad tema teooriast inimkonna p\xc3\xa4ritolu kohta. Seet\xc3\xb5ttu venitas ta loomuliku valiku kasuks kogutud t\xc3\xb5endite avaldamisega \xc3\xbcle k\xc3\xbcmne aasta. L\xc3\xb5puks oli ta sunnitud teose avaldama, sest sarnase teooriani oli s\xc3\xb5ltumatult j\xc3\xb5udnud Alfred Russel Wallace, kes saatis 1858 Darwinile oma k\xc3\xa4sikirja. M\xc3\xb5ned leiavad, et Wallace\'it tuleb pidada loodusliku valiku teooria v\xc3\xb5rdseks kaasavastajaks ja et ta on teenimatult varju j\xc3\xa4\xc3\xa4nud._NEWLINE_Kuigi Darwini teooria on t\xc3\xa4nap\xc3\xa4eva teaduses laialt tunnustatud, on ta paljudes maades, eriti USA l\xc3\xb5unaosariikides, ikka veel v\xc3\xa4ga vaieldav._NEWLINE_2012. aastal ilmus raamatu t\xc3\xb5lge ka eesti keeles. Selle andis v\xc3\xa4lja Eesti Looduseuurijate Selts oma sarjas "Loodusteaduste klassikuid". Teose t\xc3\xb5lkis Mart Niklus ning selle toimetasid Mart Viikmaa, Ivar Puura ja Oive Tinn. Eesti keel oli teadaolevalt neljak\xc3\xbcmnes keel, millesse see Darwini teos t\xc3\xb5lgiti.'